
R A P O R T

asupra propunerii legislative pentru modificarea şi completarea

 Legii sindicatelor nr.53/2003

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită în vederea examinării şi întocmirii raportului, cu propunerea legislativă pentru modificarea şi completarea Legii sindicatelor nr.53/2003, trimisă cu adresa nr. Pl.x 297 din 12 aprilie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1743/8.12.2005 - favorabil)

· Consiliul Economic şi Social (nr.2728b/07.12.2005 - negativ)

· Comisiei juridice, de disciplină şi imunităţi (nr.31/478/27.04.2006 - favorabil)

· Comisiei pentru drepturile omului, culte şi problemele minorităţilor naţionale (nr.25/329/4.05.2006 - favorabil)
· Comisiei pentru egalitatea de şanse pentru femei şi bărbaţi (nr.45/181/10.05.2006)

precum şi punctul de vedere al Guvernului (nr.452/01.02.2006 - negativ).

Propunerea legislativă are ca obiect de reglementare modificarea şi completarea Legii sindicatelor nr.54/2003 în sensul instituirii unor dispoziţii potrivit cărora senatorii, deputaţii şi alţi demnitari, experţii, consilierii parlamentari, consilierii şi experţii ministeriali şi consilierii de stat nu pot constitui organizaţii sindicale şi nici nu pot deveni membri de sindicat.

Comisia propune Plenului Camerei Deputaţilor respingerea iniţiativei legislative din următoarele considerente:

a) Legea nr.53/2003 se referă la Codul muncii, şi nu la Legea sindicatelor, cum precizează iniţiatorul în titlu. 

b) Prin restricţiile reglementate, iniţiativa legislativă este neconstituţională deoarece încalcă prevederile art.40 alin.(1) din Constituţia României: “Cetăţenii se pot asocia liberi în partide politice, în sindicate, în patronate şi în alte forme de asociere”.

c) Referitor la incompatibilitatea dintre statutul persoanelor care deţin funcţii de conducere în orice tip de instituţii publice sau private şi calitatea de membru de sindicat precizăm că aceasta nu face obiectul modificării Legii sindicatelor, ci poate face obiectul unei eventuale modificări a Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei.

d) O eventuală modificare a Legii nr.54/2003 trebuie să fie rezultatul procesului dialogului social între reprezentanţii partenerilor sociali atât în ceea ce priveşte introducerea unei clauze care să prevadă posibilitatea dizolvării unei organizaţii sindicale cât şi atragerea răspunderii de orice fel a membrilor sau conducătorilor organizaţiilor sindicale.

2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterea propunerii legislative au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Ionel Dănilă - Secretar de Stat, Ministerul Muncii, Solidarităţii Sociale şi Familiei;

b) d-l deputat Dan Horaţiu Buzatu în calitate de iniţiator al propunerii legislative.

4. La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 9 voturi pentru, 1 vot împotrivă şi o abţinere.

5. Propunerea  legislativă a fost respinsă de Senat în şedinţa din 10 aprilie 2006.

6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 16 mai 2006, Comisia propune respingerea iniţiativei legislative.
PREŞEDINTE,




SECRETAR,


Stelian DUŢU




Karoly KEREKES
Întocmit, 

Consilier Elena ANGHEL

